-----------------------------------------------------------------------
  การควบคุมภายใน

  -----------------------------------------------------------------------

ในการประชุมคณะกรรมการตรวจสอบภายในครั้งที่ 1/2547 เมื่อวันที่ 26 กุมภาพันธ์ 2547
ซึ่งมีกรรมการบริษัทบางท่านเป็นตัวแทนคณะกรรมการบริษัทเข้าร่วมประชุม
โดยได้มีการพิจารณาแบบประเมินระบบการควบคุมภายในที่ได้จัดเตรียมขึ้นจากกรรมการบริษัทที่เกี่ยวข้องโดยตรงในการบริหาร
มีการสอบถามข้อมูล แลกเปลี่ยนความคิดเห็นกับฝ่ายตรวจสอบภายใน ฝ่ายบัญชี และฝ่ายบริหาร
สรุปได้ว่า บริษัทมีระบบการควบคุมภายในของบริษัทในด้านต่างๆ 5 ส่วน คือ
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตามอย่างเพียงพอ
ตามรายงานของประธานคณะกรรมการตรวจสอบนอกเหนือจากนั้นผู้สอบบัญชีภายนอกของบริษัทได้เสนอรายงานระบบการควบคุมภายในด้านบัญชีเพื่อพิจารณาด้วย

ผู้สอบบัญชีได้ให้ความเห็นเกี่ยวกับระบบการควบคุมภายในด้านบัญชีของบริษัท ตามจดหมายลงวันที่ 20
มีนาคม 2547 ดังต่อไปนี้

วันที่ 17 มีนาคม 2547

เรียน ท่านผู้ถือหุ้น

ตามที่คณะกรรมการตรวจสอบได้รับการแต่งตั้งของบริษัทให้ดำเนินการตามขอบเขต หน้าที่
และความรับผิดชอบ ตามกฎบัตรของคณะกรรมการตรวจสอบ ในปี 2546
คณะกรรมการตรวจสอบได้ปฏิบัติงานโดยได้มีการจัดประชุม 4 ครั้ง
เพื่อปฏิบัติงานตามความรับผิดชอบที่ได้รับมอบหมาย ดังนี้

-   ร่วมประชุมกับผู้สอบบัญชีรับอนุญาตและผู้บริหารบริษัท เพื่อสอบทานสาระข้อมูล
    ความถูกต้องของงบการเงินของบริษัทฯ ทั้งในงบการเงินรายไตรมาส และงบการเงินประจำปี
    มีการรับฟังการชี้แจง และซักถามแลกเปลี่ยนความคิดเห็นในประเด็นต่างๆ
    ก่อนที่จะอนุมัติงบการเงินดังกล่าว

-   ร่วมประชุม และรับทราบผลการปฏิบัติของหน่วยงานตรวจสอบภายในของบริษัทฯ
    แผนการดำเนินงานประจำปี ผลการตรวจสอบที่ได้ดำเนินการไป
    โดยได้ซักถามและเสนอแนะแนวทางหลายประการเพื่อให้การดำเนินงานเป็นไปอย่างมีประสิทธิภาพต่อหน่วยงานนั้นๆ
    และองค์กรบริษัทโดยรวม

-   อนุมัติแต่งตั้งผู้สอบบัญชีรับอนุญาตของบริษัท และค่าตอบแทนผู้สอบบัญชีประจำปี
    โดยให้นำเสนอแก่ที่ประชุมสามัญผู้ถือหุ้นเพื่ออนุมัติ

คณะกรรมการตรวจสอบได้ปฏิบัติหน้าที่อย่างมีอิสระ โดยไม่มีข้อจำกัดจากฝ่ายบริหาร
และได้รับความร่วมมือด้วยดีจากทุกฝ่ายที่เกี่ยวข้องในการนำเสนอข้อมูลเพื่อพิจารณา

  นายสุกิจ อัถโถปกรณ์

  ประธานคณะกรรมการตรวจสอบ

วันที่ 20 มีนาคม 2547

เรื่อง รายงานระบบการควบคุมภายในด้านบัญชี

เรียน คณะกรรมการ

บริษัท ศรีตรังแอโกรอินดัสทรี จำกัด (มหาชน)

ตามที่สำนักงานได้ตรวจสอบงบการเงินของบริษัท ศรีตรังแอโกรอินดัสทรี จำกัด (มหาชน)
สำหรับปีสิ้นสุดวันที่ 31 ธันวาคม 2546 และได้เสนอรายงานการตรวจสอบลงวันที่ 24 กุมภาพันธ์
2547 ไปแล้วนั้น
สำนักงานขอเรียนว่าในการตรวจสอบงบการเงินดังกล่าวตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินนี้แสดงฐานะการเงินและผลการดำเนินงานโดยถูกต้องตามที่ควรในสาระสำคัญตามหลักการบัญชีที่รับรองทั่วไปหรือไม่เพียงใดนั้น
สำนักงานได้ศึกษาและประเมินประสิทธิภาพการควบคุมภายในด้านบัญชีของบริษัทฯตามที่เห็นจำเป็นเพื่อประโยชน์ในการกำหนดขอบเขตของการปฏิบัติงานตรวจสอบให้รัดกุมและเหมาะสม
ซึ่งสำนักงานไม่พบข้อบกพร่องที่เป็นสาระสำคัญของระบบการควบคุมภายในด้านบัญชีที่จะมีผลกระทบอย่างเป็นสาระสำคัญต่อการแสดงความเห็นต่องบการเงิน
ณ วันที่ 31 ธันวาคม 2546

สำนักงานขอเรียนว่าการตรวจสอบบัญชีสำนักงานมิได้ตรวจสอบทุกรายการ
หากแต่ใช้วิธีการทดสอบเท่านั้น
นอกจากนั้นการศึกษาและการประเมินประสิทธิภาพระบบการควบคุมภายในด้านบัญชีมีวัตถุประสงค์เพียงเพื่อประโยชน์ในการสอบบัญชีดังที่กล่าวไว้ข้างต้น
ดังนั้นจึงไม่อาจชี้ให้เห็นถึงข้อบกพร่องทั้งหมดที่อาจมีอยู่ในระบบการควบคุมภายในได้

สำนักงานขอขอบคุณเจ้าหน้าที่ของบริษัทฯที่ได้ให้ความร่วมมือในการตรวจสอบบัญชีของบริษัทฯเป็นอย่างดี

ขอแสดงความนับถือ

(นายประดิษฐ รอดลอยทุกข์)

ผู้สอบบัญชีรับอนุญาต เลขที่ 218